Yengeni-dronkbestuursaak: ‘Ek het drie slukkies bier gehad’Tony Yengeni buite die hof. Foto: ANA Yengeni het aan die hof gesê: “As ek vyf keer oor die wettige perk was, sou ek ŉ ernstige ongeluk veroorsaak het. Ek stem nie saam met die staat se saak dat ek dronk was nie.” Die ANC-veteraan het gesê hy glo die saak teen hom is ŉ politieke komplot wat deur die DA gedryf word. Hy het onder kruisverhoor gesê sy saak is in die hof bespoedig omdat hy is wie hy is. Sy bloedmonsters is binne twee weke nadat dit geneem is geanaliseer, wat baie buitengewoon is vir die forensiese laboratoriums wat met reuse-agterstande sukkel. “Dit beteken landsburgers word ongelyk behandel. Hoekom? Ek vra myself af waarom is my bloed so belangrik dat dit na die voorkant van die ry moet spring,” het Yengeni gesê. Adv. Leon Snyman, die staatsaanklaer, het aangevoer daar is niks vreemd daaraan om te versoek dat die analise van ŉ bloedmonster bespoedig moet word nie. “Jy het so ŉ probleem daarmee dat jou bloed se analise vinnig afgehandel is, maar jou verhoor het eers in 2015 begin. Jy beweer dit het gebeur omdat daar ŉ eksterne invloed is. Daar was geen druk van die staat se kant om met jou verhoor te begin nie. Hierdie prentjie van ŉ komplot pas glad nie,” het Snyman gesê. Yengeni het volgehou hy het net drie slukkies “Afrika-bier” gehad op die dag van sy inhegtenisneming en dat hy nie onder die invloed van alkohol was nie. Sy bloedalkoholtoetse het egter getoon dat hy vyf keer oor die wettige perk was. Beeldmateriaal van hoe Yengeni bestuur het, is Dinsdag aan hom in die hof gewys. Daar kan gesien word hoe sy motor ŉ kruising in Groenpunt nader en hoe hy oor die sperstreep ry. Snyman het Yengeni hieroor gekap aangesien hy vroeër getuig het dat hy reguit gery het en nie van baan verander het nie. Yengeni het naderhand ingestem dat “die beeldmateriaal vanself spreek”. Snyman het hom weer uitgevra oor sy getuienis dat hy beweer hy het 18:00 uit Gugulethu na Groenpunt vertrek, maar is eers 22:00 in hegtenis geneem. “Waar is daardie vermiste vier uur,” wou Snyman weet. Yengeni het geantwoord dat hy baie later as 18:00 uit Gugulethu weg is en dat hy dalk “per ongeluk” 18:00 gesê het. Adv. Dirk Uijs, Yengeni se regsverteenwoordiger, het dokumente aan die hof oorhandig in ŉ poging om te bewys dat die saak teen sy kliënt ŉ politieke komplot is. Dit het ŉ verklaring van DA-LP Diane Kohler-Barnard ingesluit wat ŉ dag ná Yengeni se inhegtenisneming uitgereik is, asook ŉ e-pos deur ŉ senior staatsaanklaer aan die forensiese laboratorium waarin hulle opdrag gegee word om Yengeni se bloedanalise te bespoedig. Snyman het aan Yengeni gevra wat verkeerd is met Kohler-Barnard se verklaring waarin sy versoek dat geregtigheid moet seëvier nadat Yengeni in 2007 vrygespreek is op aanklagte van dronkbestuur. Yengeni het geantwoord Kohler-Barnard het geen reg om met hofsake in te meng nie. “Die DA is ŉ opposisie in die parlement. Ek is deel van die regerende party. Dit was nie korrek van haar [om daardie verklaring uit te reik] nie,” het Yengeni gesê. Op ŉ vraag van Snyman of Kohler-Barnard die verklaring sou uitreik indien die 2007-saak nooit gebeur het nie, het Yengeni sy humeur verloor en geantwoord: “Ek is nie in haar kop nie. Ek mag dalk swart wees, maar ek kan dink.” Landdros Grant Engel het die saak tot 24 Junie uitgestel wanneer kenners sal getuig. Lees alle vorige berigte oor Tony Yengeni op Maroela Media.